Helsingin poliisi on selvittänyt useita samojen 14–21-vuotiaiden nuorten heinä–elokuun aikana tekemiä vakavia rikoksia.

Poliisi pääsi nuorisoporukan jäljille omien tutkimustensa kautta erityisesti sarjoittamalla rikoksia tekotavan ja tekijöistä saatujen tuntomerkkien perusteella. Poliisi puuttui epäiltyjen tekijöiden toimintaan ottamalla kiinni useita nuoria viime viikon lopulla ja viikonlopun aikana.

Rikoksesta epäiltyinä kuulusteltiin viikonlopun aikana seitsemää 15–18-vuotiasta nuorta, joista yhtä 18-vuotiasta nuorta miestä poliisi esitti vangittavaksi rikosten vakavuuden ja rikollisen toiminnan jatkamisen takia. Helsingin käräjäoikeus vangitsi miehen maanantaina 15.8.2016. Muut pidätettyinä olleet nuoret on kuulustelujen jälkeen laskettu vapaiksi.

Noin kymmenen eri nuoren epäillään syyllistyneen rikoksiin. Nuoret ovat erilaisissa kokoonpanoissa kohdistaneet väkivaltaa täysin sattumanvaraisesti valikoituneisiin vastaantulijoihin. Uhrien kertomusten perusteella paikalla olleiden nuorten määrä on vaihdellut kahdesta noin kymmeneen. Varsinaisiin rikollisiin tekoihin osallistuneiden määrä on ollut kahdesta mahdollisesti kuuteen. Porukassa on ollut myös tyttöjä.

Joissakin tapauksissa pahoinpitelyn kohteeksi on joutunut samalla kertaa kaksi henkilöä. Lähes kaikissa tapauksissa uhreilta on pahoinpitelyn aikana anastettu omaisuutta, minkä vuoksi tapauksia tutkitaan rikosnimikkeellä ryöstö. Osassa tapauksista väkivalta on ollut niin voimakasta, että uhreille syntyneiden vammojen perusteella tekoja tutkitaan törkeinä ryöstöinä.

Tutkinnallisista syistä poliisi ei voi esitutkinnan tässä vaiheessa tiedottaa tarkemmin yksittäisistä teoista tai niiden tarkasta lukumäärästä, koska kaikkia rikoksesta epäiltyjä ei ole vielä tavoitettu kuulusteluihin. Rikokset ovat tapahtuneet heinäkuun puolenvälin ja elokuun alkupäivien välisenä aikana.

Poliisi päätti tiedottaa tutkinnallisesti keskeneräisestä asiasta sen vuoksi, että tappeluihin on hakeuduttu pelkästään pahoinpitelemisen halusta ja omaisuuden anastaminen on ollut jonkinlainen sivujuonne. Pahoinpitelyn syyksi on riittänyt esimerkiksi se, että uhri on kertonut asuvansa kaupunginosassa, jonka asukkaita nuorisoporukka on ilmoittanut "vihaavansa". Erityisen huolestuttavan piirteenä nuorisoporukan toiminnassa on ollut se, että pahoinpitelijät eivät ole ymmärtäneet tekojensa vakavuutta ja tulevia seuraamuksia. Osassa tapauksia vain puhdas onnekas sattuma on estänyt todella vakavien seurausten syntymisen.

Edellä kuvattujen ryöstöjen ja pahoinpitelyiden tutkinnan yhteydessä poliisi selvitti myös Kontulan Kelkkapuistossa 29.–30.6.2016 välisenä yönä tapahtuneen puiston istutusten ja rakennelmien vahingoittamisen. Kuulusteluissa vuonna 2000 syntynyt poika on tunnustanut yhdessä vuonna 2001 syntyneen pojan kanssa varastaneensa ensin Myllypurosta pienikokoisen telakaivurin ja ajaneensa sen Kelkkapuistoon. Puistossa pojat olivat ajaneet ympyrää rikkoen kaivurilla kiinteän katoksen, kaataneet puita ja valaisinpylväitä sekä koripallotelineet. Lopuksi "huviajelu" oli viimeistelty rikkomalla kaivurin ikkunat. Tekoa tutkitaan moottorikulkuneuvon käyttövarkautena ja törkeänä vahingontekona. Pelkästään puistolle aiheutetut vahingot ovat kaupungin alustavan ilmoituksen perusteella 15 000 euroa.